# Gerhard Kowalewski

Gerhard Kowalewski (Stary Jarosław, 27 de març de 1876 - Gräfelfing, 21 de febrer de 1950) va ser un matemàtic alemany.

## Vida i Obra

Kowalewski va estudiar a les universitats de Königsberg, Greifswald i Leipzig. en aquesta darrera es va doctorar el 1898 sota la supervisió de Sophus Lie. El 1899 va obtenir l'habilitació per la docència a Leipzig, on va començar per ser assistent. Va exercir des del 1901 com a professor associat a la universitat de Greifswald i des del 1905 a la universitat de Bonn. El 1910 va ser nomenat professor titular de la universitat Alemanya de Praga i des del 1920 de la Universitat Tècnica de Dresden de la qual va ser rector el 1935-1937.
Des de maig del 1933 va ser militant del partit nazi NSDAP, tenint diverses responsabilitats en la seva organització. Potser aquesta afiliació va ser important per al seu nomenament com a rector a Dresde tot i que va caure en desgràcia ben aviat, arribant a ser imputat per infidelitat al règim. Malgrat el seu conservadorisme i nacionalisme radicals, sembla que va donar suport a la promoció de les dones en l'àmbit de les matemàtiques, cosa poc habitual en aquell temps.
El 1939 va tornar a Praga, tot i que sembla que només va donar classes els anys 1940 i 1941 i on tampoc consta que donés cap ajuda als seus col·legues Georg Pick i Ludwig Berwald, morts tos dos en camps de concentració. El final de la guerra i la derrota nazi van posar fi al seu treball el 1945 i es va retirar a viure als afores de Múnic. A partir de 1946 encara va poder donar algunes classes a la Philosophisch-theologische Hochschule Regensburg i a la Universitat Tècnica de Múnic.
El 1950, poc després de la seva mort, es va publicar la seva autobiografia amb el títol Bestand und Wandel: Meine Lebenserinnerungen zugleich ein Beitrag zur neueren Geschichte der Mathematik (Persistència i canvi: Memòries i aportacions a la història recent de les matemàtiques), en la que dibuixa una viva imatge (potser una mica idíl·lica) dels matemàtics i altres científics del seu entorn i de les relacions socials, universitàries i polítiques en què estaven implicats.
Kowalewski va dedicar bona part de les seves recerques a la determinació de tots els grups primitius de $n$ variables. També va escriure llibres de text molt útils de càlcul diferencial i integral, de teoria de determinants i de geometria analítica.

## Referències

* ↑ Hawkins, 2002, p. 266.
* ↑ Hawkins, 2002, p. 268.
* ↑ Josefovičová, 2017, p. 106.
* ↑ Segal, 2003, p. 179-180.
* ↑ Kaatz, 2001, p. 27.
* ↑ McLarty, 2005, p. 441.
* ↑ Josefovičová, 2017, p. 97.
* ↑ Bečvářová, 2016, p. 187-191.
* ↑ Agarwal i Sen, 2014, p. 341.
* ↑ Hawkins, 2002, p. 275.

## Bibliografia

* Agarwal, Ravi; Sen, Syamal. Creators of Mathematical and Computational Sciences (en anglès). Springer, 2014. ISBN 978-3-319-10869-8.
* Bečvářová, Martina. Matematika na Německé univerzitě v Praze v letech 1882–1945 (en txec). Univerzita Karlova v Praze, 2016. ISBN 978-80-246-3182-0.
* Hawkins, Thomas. Emergence of the Theory of Lie Groups (en anglès). Springer, 2002. ISBN 978-1-4612-7042-3.
* Josefovičová, Milena. Německá vysoká škola technická v Praze (1938–1945) (en txec). Karolinum Press, 2017. ISBN 978-80-2463-505-7.
* Kaatz, Petra (editora) «Gerhard Kowalewski (1876–1950) – Lehrer von Generationen Studierender» (en alemany). Dresdner Universitätsjournal, Num. 1, 2001, pàg. 26-27. Arxivat de l'original el 2009-01-24. OCLC: 859274417 [Consulta: 26 abril 2020].
* McLarty, Colin «Poor Taste as a Bright Character Trait: Emmy Noether and the Independent Social Democratic Party» (en anglès). Science in Context, Vol. 18, Num. 3, 2005, pàg. 429-450. DOI: 10.1017/S0269889705000608. ISSN: 0269-8897.
* Segal, Sanford L. Mathematicians under the Nazis (en anglès). Princeton University Press, 2003. ISBN 0-691-00451-X.

## Enllaços externs

* Kirschmer, Gottlob. «Kowalewski, Gerhard». Deutsche Biographie, 1979. [Consulta: 26 abril 2020]. (alemany)
* «Kowalewski, Gerhard». Kulturportal West Ost. Arxivat de l'original el 30 de desembre 2020. [Consulta: 26 abril 2020]. (alemany)